Ускршњи поздрав

Све до победе Вукове реформе 1868. постојао је посебан језик који се сматрао књижевним (користио се у цркви, њиме се писале књиге, документа, закони), али се њиме није говорило. Захваљујући Вуку, али и Сави Мркаљу и Ђури Даничићу, данас је наш књижевни језик онај којим се служимо и у обичном говору – народни.

Први заједнички књижевни језик свих Словена био је старословенски. Пошто су се књиге умножавале преписивањем (јер нису постојале штампарије) преписивачи су нехотице (случајно) уносили речи народног језика и тако у (12. веку) настаје СРПСКОСЛОВЕНСКИ. У данашњој речи УСКРС, уместо У стајао је глас В, а иза њега тврди полуглас ъ (въскръсe) , а од 15. века полуглас прелази у А и говори се ВАСКРС све до прве половине 18. века. Позрдав је гласио: ХРИСТОС ВАСКРСЕ на који се одговарало са ВАИСТИНУ ВАСКРСЕ.

Због сеоба српског народа и насељавања Војводине (тадашња Угарска) где Срби нису имали право да штампају књиге на српскословенком, у 18. веку долазе руски учитељи који са собом доносе РУСКОСЛОВЕНСКИ језик (мешавину старословенског и руског) који је постао и наш књижевни језик и званични црквени језик. Тада је српскословенско ВА, замењено са руским ВО па се говорило ВОСКРЕСЕНИЈЕ , а поздрављало са ХРИСТОС ВОСКРЕСЕ и ВАИСТИНУ ВОСКРЕСЕ.

Пошто нам је тешко било да разумемо рускословенски, додавали смо му народне речи, тако да је настао нов књижевни језик СЛАВЕНОСРПСКИ. У том језичком прилагођавању, у народном језику почетно ВО је прешло у У и настала је реч УСКРС.

Увођењем НАРОДНОГ ЈЕЗИКА у књижевност, званично су уведени и изрази из рускословенског везаних за духовност, религију и филозофију пошто их у народном језику није било. Званичан црквени језик је остао рускословенски.

Данас је правилно рећи и ВАСКРС и УСКРС, али постоје само два исправна начина поздрава.

Један је рускословенски: ХРИСТОС ВОСКРЕСЕ и други, српскословенски ХРИСТОС ВАСКРСЕ. У поздрав није ушао народни језик. Такође је јако важно да не мешамо ова два поздрава. Дакле, да на ХРИСТОС ВОСКРЕСЕ, одговарамо са ВАИСТИНУ ВОСКРЕСЕ , а на ХРИСТОС ВАСКРСЕ са ВАИСТИНУ ВАСКРСЕ.

Срећан вам најрадоснији хришћански празник!

**Допуни реченице:**

У 12. веку реч УСКРС гласила је \_\_\_\_\_\_\_\_\_\_\_\_\_\_, а глас иза В зове се \_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Од 15. века тврди полуглас прелази у слово \_\_\_, па се празник зове \_\_\_\_\_\_\_\_\_\_\_\_\_. Прихватањем русословенског, ВА је замењено са \_\_\_\_.

Када нам неко каже ХРИСТОС ВОСКРЕСЕ, одговарамо са \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_, а ако нам каже ХРИСТОС ВАСКРСЕ, одговарамо са \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_.